
1. CONSIDERAŢII PRELIMINARE 

 

Dinamismul deosebit înregistrat în domeniul parametrilor care reflectă ansamblul funcţionării diverselor economii a stimulat reconsiderarea unor concepte, cum ar fi cel de dezvoltare.

Dacă la începutul perioadei postbelice atenţia specialiştilor a fost concentrată pe problemele legate de creşterea economică, de eficienţă, pe aspectele economice ale dezvoltării, acestea din urmă reprezentând o condiţie sine qua non a progresului social, curând a ieşit în evidenţă faptul că o eficienţă economică sporită este doar o condiţie necesară, nu şi suficientă, care nu antrenează de la sine bunăstarea membrilor ce alcătuiesc societatea.

Economia de piaţă nu asigură, prin ea însăşi, echitate în distribuirea bogăţiei şi a resurselor, putând chiar contribui la adâncirea sărăciei.

Relaţia dintre aspectele economice şi cele sociale ale dezvoltării trebuie studiată în ambele sensuri, neglijarea unuia din aspecte antrenând un dezechilibru şi, în consecinţă, o abordare care nu poate surprinde adevăratele conexiuni şi implicaţii.

Anii ’60 au mutat accentul spre abordări care să implice şi factorul uman. S-au înregistrat semnificativi paşi înainte în cuantificarea complexelor fenomene sociale şi în analiza relaţiei dintre economic şi social.

În anul 1962 a fost înfiinţat Institutul Naţiunilor Unite pentru Cercetarea Dezvoltării Sociale (UNRISD), prilej cu care s-a subliniat că economicul şi socialul sunt două faţete ale aceleaşi monede: cea a dezvoltării. Abordarea actuală este cea care are în vedere dezvoltarea economico-socială.

Anii ’70, ’80 au adus cu ei încetinirea ritmului creşterii economice şi evidenţierea unor aspecte cu încărcătură socială.

Dintre aspectele sociale analizate şi cuantificate pot fi menţionate: inegalităţi legate de distribuţia veniturilor, ocuparea forţei de muncă, şomajul, sărăcia, starea de sănătate, gradul de instruire, condiţiile de locuit, etc.

În viziunea Băncii Mondiale, dezvoltarea economică este o creştere durabilă a standardului de viaţă ce implică consumul, nivelul educaţiei, starea de sănătate, ca şi protecţia mediului. Trebuie avute în vedere egalitatea şanselor, libertăţile politice şi civile. În rapoartele Băncii Mondiale se subliniază – încă din anul 1990 – că se urmăreşte un model de creştere care să permită o utilizare eficientă a celei mai abundente resurse: forţa de muncă, ca şi asigurarea serviciilor sociale, cu accent pe sănătate şi educaţie.

Conceptul lansat de PNUD (Programul Naţiunilor Unite pentru Dezvoltare) de dezvoltare umană pune accent şi exprimă componenta sa socială. Dezvoltarea umană este privită ca un proces menit să extindă gama de posibilităţi ce se deschid fiecărui individ.

Dezvoltarea umană are în vedere şi gradul de libertate politică, economică şi socială care vine să completeze abordările privitoare la creativitate, productivitate şi respectarea drepturilor fundamentale ale omului.

Un accent deosebit este pus, în primul rând, pe noile modele de dezvoltare umană durabilă care au ca prioritate investiţia în potenţialul uman şi crearea unui mediu (economic, social şi politic) care să favorizeze utilizarea optimă a capacităţilor umane.

Pentru ca forţa de muncă să lucreze productiv şi creativ este important ca: 

· rezultatele economice să fie distribuite pe scară largă şi în mod corect;

· să fie create oportunităţi ca membrii societăţii să poată participa eficient – prin intermediul pieţei – la viaţa economică şi socială.

Această din urmă posibilitate este legată de accesul la ocuparea forţei de muncă.

Principalul obiectiv al strategiei dezvoltării umane trebuie să fie tocmai sporirea şanselor de ocupare a forţei de muncă.

Pentru a îmbina eficienţa pieţei cu protecţia socială se pune accent, în al doilea rând, pe parteneriatul dintre stat şi piaţă.

În Carta Naţiunilor Unite se fixează ca obiectiv: “creşterea nivelului de trai, ocuparea deplină şi condiţiile de progres şi de dezvoltare în cadrul ordinii economice şi sociale, în vederea creării condiţiilor de stabilitate şi de bunăstare”.

Omul trebuie să fie plasat în centrul dezvoltării, dezvoltarea economică trebuie să fie orientată spre satisfacerea necesităţilor umane, aşa cum se subliniază în Declaraţia de la Copenhaga (1995).

Prin intervenţia statului pot fi corectate unele injustiţii, pot fi puse în mişcare mecanisme de repartiţie, modificări ale configuraţiei serviciilor sociale, de sănătate, învăţământ, de locuinţe etc.

Spre corectarea disfuncţionalităţilor mecanismelor economice şi a efectelor lor negative pe plan social se tinde prin politica socială şi prin programele sociale. Se caută prevenirea apariţiei tensiunilor sociale, cu efecte nedorite asupra componentei economice a dezvoltării.

În foarte multe ţări s-au dezvoltat programe de combatere a sărăciei, de ocupare a forţei de muncă, de pregătire profesională, de sănătate, de învăţământ, de asistenţă socială, etc.

Politicile sociale trebuie permanent modelate şi datorită unor factori cum ar fi:

· tendinţele în evoluţia populaţiei şi în structura sa;

· modificările structurale din economie;

· ideea participării individual, sau colectiv prin asociaţii, la definirea şi realizarea obiectivelor dezvoltării, cu respectarea libertăţilor înscrise în Declaraţia universală a drepturilor omului.

Informaţia este o condiţie absolut necesară pentru edificarea unei politici sociale bine concepute şi ancorate în real, ca şi pentru punerea ei în practică cu impact economic pozitiv.

Politica socială poate conduce la bunăstare, dar bunăstarea are adesea şi alte coordonate, diferite de obiectivele politicilor sociale. 

 

 

2. DEZVOLTAREA POLITICII SOCIALE A UNIUNII EUROPENE


 

Procesul armonizării sociale a fost mult timp considerat un rezultat firesc al integrării economice şi nu ca o condiţie a acestei integrări. Obiectivele propuse de politica socială au fost trecute pe un plan secund.

O dimensiune fundamentală a politicii economice este însă tocmai cea socială.

Tratatul privind constituirea Comunităţii Economice Europene (Roma, 1957) a prevăzut creşterea standardelor de viaţă, nestabilind însă cadrul necesar pentru o dezvoltare deplină a politicii sociale europene. Obiectivul principal era crearea unei uniuni economice, ceea ce explica o mai redusă atenţie acordată aspectelor sociale. În final, dezbaterile susţinute au dus la includerea în Tratat a unei secţiuni referitoare la dimensiunea socială. Implementarea unor măsuri comune de securitate socială sunt abordate în art. 121 din Tratat, în timp ce art. 123 şi 128 stabilesc o serie de aranjamente specifice Fondului Social European (FSE), încurajând mobilitatea geografică şi ocupaţională.

Mişcarea liberă a forţei de muncă, libera circulaţie a persoanelor, serviciilor şi capitalurilor a reprezentat o altă preocupare.

Încă din anii ‘70 se subliniau trei direcţii de acţiune la nivel european:

· îmbunătăţirea mediului de muncă şi de viaţă;

· ocuparea forţei de muncă;

· creşterea implicării muncitorilor la decizia economică şi socială.

 

2.1. Dimensiunea socială europeană

 

Integrarea socială reprezintă un concept care exprimă o situaţie stabilă în relaţiile de muncă, sociale şi familiale. Este îndeobşte recunoscut că integrarea socială necesită schimbare socială şi că mecanismele de integrare sunt legate de:

· sistemul democratic şi juridic;

· sistemul pieţei muncii;

· sistemul protecţiei sociale;

· sistemele la nivel comunitar şi al familiei.

În ultimul deceniu şi jumătate s-au accentuat tentativele de a da un mai puternic accent politicilor sociale. Au continuat preocupările înscrise în aşa-numita Europă socială, proiect lansat în urmă cu un deceniu.

La nivel comunitar s-a înregistrat preocupare pentru muncă şi condiţiile de angajare, mai puţin pentru protecţia pensionarilor, a şomerilor, a familiilor cu dificultăţi, a persoanelor cu handicap.

Politica socială a Europei se caracterizează prin acţiuni la două niveluri: naţional şi supranaţional, între cele două componente existând o condiţionare reciprocă.

Măsurile de concentrare asupra socialului european s-au concretizat în:

· constrângerea pieţei în legătură cu iniţiativele naţionale de a extinde protecţia socială;

· nevoia de a face ca politicile sociale să devină stimulente pentru investitori;

· probleme legate de dezvoltarea unor politici sociale inovatoare datorită unor solicitări internaţionale restrictive.

Politicile sociale trebuie să aibă în vedere funcţionarea normală a sistemului social în ansamblu, drepturile sociale, cu deplasare de la individul sau grupul aflat în nevoie, la ansamblul societăţii.

Politica comunitară este concepută în sensul aşa-numitului stat al bunăstării de tip european, în conformitate cu crearea spaţiului social european.

În Europa “post-statului bunăstării” se vorbeşte de aşa-numita unitate socială prin subsidiaritate.

Ca o consecinţă directă a creşterii presiunii sociale în Franţa anilor ’80, Fr. Mitterand a formulat ideea creării unui spaţiu social, idee preluată apoi de J. Delors (devenit preşedintele Comisiei Europene în 1985). În centrul politicilor sociale europene s-a aflat ocuparea locurilor de muncă. Între partenerii sociali au fost iniţiate dialoguri, introducându-se standarde acceptate de toţi partenerii sociali.

Comunitatea Economică Europeană (CEE) a fost mai rezervată în privinţa protecţiei sociale, în schimb Consiliul Europei a fost mai explicit, adoptând Carta Socială (Torino, octombrie 1961) care garantează unele drepturi, printre care aspecte legate de dreptul familiei. Termenii Cartei Sociale erau extinşi prin Protocolul adoptat în 1988, garantând:

· îmbunătăţirea condiţiilor de muncă şi a mediului de muncă;

· dreptul muncitorilor la informare şi consiliere;

· dreptul altor categorii de lucrători la protecţie socială;

· oportunităţi egale şi nediscriminatorii între sexe.

Carta Comunitară privind drepturile sociale ale muncitorilor (numită şi Carta socială) a fost adoptată în decembrie 1989 sub forma unei declaraţii a tuturor statelor membre, cu excepţia Marii Britanii. Această Cartă acordă importanţă egală aspectelor sociale şi economice, dezvoltării lor în manieră echilibrată. Carta a reprezentat o declaraţie solemnă, urmând ca statele să ia deciziile şi să stabilească procedurile.

. Capitolul social din Tratatul de la Maastricht (1992) este inclus într-un protocol separat şi formulează necesitatea unanimităţii voturilor în domeniul protecţiei şi securităţii sociale.

Cartea Verde privind politica socială a Europei, publicată de Comisia Europeană în 1993, prevede o largă revizuire a politicilor sociale comunitare, ca şi zonele viitoare de acţiune. În această Carte se subliniază punctele de vedere pe obiective, măsuri care ar fi acceptabile pentru statele membre şi partenerii sociali în sferele pieţei muncii, protecţiei sociale, egalităţii şanselor, pregătirii profesionale, indicând problemele care intră în competenţa UE. Cartea Verde a avut ca scop indicarea unei căi de rezolvare a provocărilor de acest tip, progresul economic neputând fi separat de cel social. 

Cartea Albă privind politica socială a Europei, publicată de Comisia Europeană în 1994, promovează o declaraţie de înţelegere a politicilor directoare şi a obiectivelor din domeniul social. Documentul descrie politicile sociale de viitor, în vederea asigurării pentru europeni a unei calităţi superioare a vieţii. Cartea Albă a subliniat cu mai multă hotărâre faptul că standardele sociale reprezintă o cheie pentru problemele competitivităţii, cu rol hotărâtor în eficientizarea societăţii europene.

 

2.2. Problemele sociale – preocupare constantă la nivel european

 

2.2.1. Cadrul juridic după Tratatul de la Amsterdam

Tratatul de la Amsterdam, semnat la 2 octombrie 1997 de şefii de stat şi de guvern ai statelor membre ale UE a intrat în vigoare la 1 mai 1999, după ratificarea de către cele 15 state membre. El a marcat o etapă importantă, permiţând, pe de o parte, punerea în aplicare a prevederilor Tratatului de la Maastricht, iar pe de altă parte, scoţând în evidenţă o întreagă gamă de orientări sociale prioritare pe plan comunitar, în special în domeniul ocupării forţei de muncă.

Tratatul cuprinde o referire explicită la adoptarea unei dispoziţii privitoare la lupta împotriva oricărei forme de discriminare, bazată pe deosebiri legate de sex, religie, rasă, origine etnică, orientare sexuală, pe existenţa unui handicap, etc.

Odată cu intrarea în vigoare a Tratatului de la Amsterdam, ocuparea forţei de muncă a devenit un obiectiv comunitar prioritar, transformându-se într-o aşa numită “problemă de interes comun”. Fără a slăbi competitivitatea, se are în vedere “atingerea unui nivel ridicat al ocupării forţei de muncă”. Pentru atingerea acestui obiectiv se urmăreşte realizarea unei “strategii coordonate” vizând ocuparea forţei de muncă. Elementul-cheie al acestei strategii este dat de liniile directoare de la Consiliul European de la Essen (decembrie 1994). 

Tratatul de la Amsterdam a restabilit unitatea şi coerenţa politicii sociale. Se subliniază că politica socială este atât de competenţă comunitară, cât şi a statelor membre.

Obiectivele politicii sociale urmăresc nu numai promovarea ocupării forţei de muncă, ci şi ameliorarea condiţiilor de viaţă şi de muncă, o protecţie socială corespunzătoare, dialog social, dezvoltarea resurselor umane care să permită un nivel ridicat şi durabil al ocupării forţei de muncă şi lupta împotriva oricărei excluderi.

Prin art. 137 al Tratatului se prevede luarea hotărârilor împreună cu Parlamentul European şi după consultarea Comitetului Economic şi Social şi a Comitetului regiunilor în domenii privind: 

· sănătatea şi securitatea socială;

· condiţii de muncă;

· integrarea pe piaţa muncii a persoanelor excluse;

· informarea şi consultarea lucrătorilor; 

· egalitatea între bărbaţi şi femei în privinţa şanselor pe piaţa muncii şi tratamentul la locul de muncă.

Se menţine măsura respectării unanimităţii în cazul hotărârilor care privesc:

· securitatea şi protecţia socială a lucrătorilor;

· protecţia lucrătorilor în cazul rezilierii contractului de muncă;

· reprezentarea şi apărarea colectivă a intereselor lucrătorilor şi a angajatorilor;

· condiţiile de angajare a cetăţenilor din terţe ţări care se află legal pe teritoriul UE;

· contribuţiile financiare vizând promovarea ocupării forţei de muncă şi crearea de noi locuri de muncă.

În ceea ce priveşte remunerarea, dreptul de asociere, dreptul la grevă, aceste probleme rămân în afara competenţei comunitare.

Tratatul de la Amsterdam confirmă recunoaşterea rolului fundamental al partenerilor sociali. Recunoaşterea se aplică la două paliere:

· la nivel naţional, statele membre pot să încredinţeze partenerilor sociali punerea în aplicare a anumitor directive (art. 137, p. 4);

· la nivel comunitar, Comisia Europeană are ca sarcină promovarea consultării partenerilor sociali şi luarea oricărei măsuri utile facilitării dialogului, urmărind susţinerea echilibrată a părţilor.

Tratatul de la Amsterdam a plasat egalitatea între femei şi bărbaţi printre obiectivele comunitare prioritare. Noua abordare vizează lărgirea şi aprofundarea conceptului de egalitate a sexelor.

 

2.2.2. Summit-ul de la Lisabona

Summit-ul de la Lisabona (martie 2000) a fost de “o importanţă crucială pentru Europa” – aprecia Comisarul european pentru Ocuparea forţei de muncă şi afaceri sociale. La acest summit, guvernele Uniunii Europene s-au angajat la nivelul politic cel mai înalt să adopte o strategie economică şi socială pe termen lung.

Întâlnirea la nivel înalt de la Lisabona a avut un impact deosebit în ceea ce priveşte reforma economică, ocuparea forţei de muncă şi coeziunea socială. La Lisabona s-au pus bazele unei strategii coerente şi exhaustive pe termen lung în acest sens. 

Acordurile coerente au un impact deosebit asupra integrării şi cooperării în Europa. Angajarea în favoarea unui nou program economic şi social a fost evidenţiată în cadrul summit-ului.

S-a subliniat necesitatea tranformării într-o economie a cunoaşterii, cea mai competitivă şi cea mai dinamică din lume, capabilă de o creştere economică durabilă, însoţită de o îmbunătăţire cantitativă, dar mai ales calitativă a ocupării forţei de muncă şi de o mai accentuată coeziune socială. Se are în vedere o strategie globală care să permită Uniunii Europene să realizeze acest obiectiv:

· pregătind tranziţia către o economie şi o societate bazate pe cunoaştere;

· promovând reformele economice propice accentuării competitivităţii şi inovaţiei;

· modernizând modelul social european prin investiţia în resursele umane şi în lupta împotriva excluziunii sociale;

· menţinând o justă dozare a politicilor macroeconomice în vederea unei creşteri durabile.

Punerea în aplicare a strategiei se va realiza, în principal, prin intermediul aşa-numitei “metode deschise de coordonare la toate nivelurile”, adică o metodă folosită deja în strategia vizând ocuparea forţei de muncă.

Metoda deschisă de coordonare va fi completată de o întărire a rolului de ghid şi coordonator al Consiliului European, care examinează în cadrul reuniunilor sale probleme de ordin economic social şi pentru a garanta o coerenţă globală şi o urmărire fidelă a progreselor înregistrate.

S-a subliniat necesitatea unei interconexiuni între politicile economice, sociale şi de ocupare a forţei de muncă.

Concluziile summit-ului subliniază necesitatea de a întreprinde măsuri în zece domenii specifice, plecând de la societatea informaţiei, mediul de afaceri, reformele economice, educaţia şi formarea profesională, ocuparea forţei de muncă – cu accent pe sporirea locurilor de muncă de calitate superioară –, modernizarea protecţiei sociale şi promovarea integrării sociale.

În concluziile summit-ului de la Lisabona se insistă pe modernizarea modelului social european şi pe edificarea unui stat european de bunăstare activă. Un loc prioritar este acordat în Concluziile pe marginea summitului integrării sociale şi necesităţii unei intervenţii comunitare în acest domeniu. S-au întreprins acţiuni pentru eradicarea sărăciei la nivel comunitar.

Strategia trebuie concepută pentru a permite Uniunii Europene să creeze condiţiile de ocupare deplină a forţei de muncă şi de a întări coeziunea regională în UE.

Concluziile summit-ului se referă la o comunicare a Comisiei Europene vizând prezentarea unui nou program de politică socială.

 

2.2.3. Agenda pentru politica socială 

Încă din februarie 2000, Comisia Europeană prezentase în faţa Parlamentului European un program de acţiune pentru perioada 2000-2005 cu următoarele propuneri specifice:

1. sporirea numărului şi calităţii locurilor de muncă;

2. anticiparea şi managementul schimbării, ca şi adaptarea la noul mediu de lucru;

3. exploatarea la maximum a posibilităţilor oferite de economia bazată pe cunoaştere;

4. promovarea mobilităţii;

5. modernizarea şi îmbunătăţirea protecţiei sociale;

6. promovarea integrării sociale;

7. promovarea egalităţii între sexe;

8. întărirea drepturilor fundamentale şi lupta împotriva discriminării;

9. promovarea calităţii relaţiilor industriale;

10. pregătirea extinderii;

11. promovarea cooperării internaţionale.

Pe 28 iunie 2000, Comisia Europeană a prezentat Consiliului şi Parlamentului European, Comitetului Economic şi Social şi Comitetului Regiunilor Agenda pentru politica socială (COM/2000/379 final), Agendă care a fost aprobată în cadrul Consiliului European de la Nisa (decembrie 2000). 

La nivel european s-au desfăşurat discuţii şi consultări informale pe diverse paliere ale comunicării cu partenerii sociali.

Promovarea “calităţii” în domeniul social ocupă centrul discuţiilor privitoare la noul program de politică socială. Este condiţia unei economii performante, a creării de noi locuri de muncă de o calitate superioară şi a unei societăţi fondate pe integrarea socială.

Noul program politic social este conceput să explice modul de maximizare a avantajelor interacţiunii dinamice între politicile sociale şi ocuparea forţei de muncă. Acest program social se referă şi la modul în care Fondul Social European va susţine în continuare politica socială.

Agenda socială europeană reprezintă o etapă deosebit de importantă pentru modernizarea şi întărirea modelului social european, caracterizat prin legătura strânsă între economic şi social.

Pe baza rapoartelor Comisiei şi Consiliului, Consiliul European va examina în fiecare primăvară, începând cu summitul de la Stockholm (martie 2001), punerea în aplicare a Agendei.

Agenda pentru politica socială este un element de abordare europeană integrată care vizează revirimentul economic şi social discutat la Lisabona. Această Agendă urmăreşte să garanteze realizarea unei interacţiuni benefice şi dinamice a politicilor economice, sociale şi de ocupare a forţei de muncă şi să facă funcţional consensul politic care mobilizează pe cei chemaţi să realizeze acest obiectiv strategic.

Punctul central al Agendei îl reprezintă modernizarea modelului social european şi transpunerea în acţiuni concrete a angajamentelor politice luate la Lisabona.

În Agendă este prezentată o paletă variată de acţiuni. Nu pot fi neglijate iniţiativele consacrate pregătirii în vederea extinderii şi pentru promovarea cooperării internaţionale, făcând din dialogul social un element fundamental pentru a face faţă diferitelor provocări.

Metoda de coordonare era anterior limitată la ocuparea forţei de muncă dar, după elaborarea Agendei, poate fi aplicată şi altor politici sociale, permiţând o evaluare atât calitativă, cât şi cantitativă a îndeplinirii obiective.

Pregătirea acestei Agende a făcut obiectul unei ample consultări şi a dialogului cu diferite părţi interesate, inclusiv parteneri sociali, ONG-uri şi comitete consultative.

Noua economie bazată pe cunoaştere antrenează schimbări de substanţă care influenţează viaţa profesională şi privată a persoanelor. Aceste provocări pot însă oferi şi importante oportunităţi. Principiul director al Agendei este de întărire a rolului politicii sociale în calitate de factor productiv. Majoritatea cheltuielilor sociale pentru sănătate şi educaţie se traduc într-o investiţie în resursele umane, cu efecte economice evidente.

Noua Agendă nu urmăreşte să armonizeze politicile sociale, ci să permită stabilirea unor obiective europene comune şi să sporească coordonarea politicilor sociale.

Transpunerea ei în practică nu necesită fonduri suplimentare ci, mai degrabă, o reorientare a cheltuielilor publice în aşa fel încât să sporească eficacitatea şi investiţiile în resursele umane, aşa cum s-a convenit la summiturile de la Lisabona şi Feira (2000).

Având în vedere faptul că Agenda acoperă perioada până în anul 2005 şi pentru a răspunde nevoii de supleţe, aceasta va fi supusă unei revizuiri în anul 2003. Cu această ocazie vor fi pregătite noi acţiuni specifice.

Din analizele întreprinse la nivel european se pot desprinde următoarele concluzii:

1. Uniunea Europeană dispune de un potenţial de ocupare a forţei de muncă enorm, practic în toate sectoarele serviciilor;

2. Uniunea Europeană dispune de un semnificativ potenţial de ocupare a forţei de muncă în zona populaţiei feminine de toate vârstele, ca şi a bărbaţilor mai în vârstă;

3. persistă un deficit în domeniul pregătirii informatice.

În ultimii ani, strategia europeană de ocupare a forţei de muncă s-a dovedit un instrument eficace în favoarea reformelor structurale pe pieţele naţionale ale muncii.

Creşterea economică durabilă, mărirea gradului de ocupare a forţei de muncă, a unei mari coeziuni sociale sunt condiţionate de întreprinderea unor măsuri adecvate, de totalitatea factorilor implicaţi în sectorul public sau privat.

Posibilitatea accesului la instrumentele furnizate de societatea informaţiei este de natură să prevină fracturile sociale şi disparităţile economice din cadrul UE.

Dezvoltarea resurselor umane şi generalizarea educaţiei permanente sunt de o importanţă hotărâtoare pentru construirea unei societăţi bazate pe cunoaştere. Sunt necesare strategii globale şi eforturi pe diverse paliere menite să ofere oamenilor şanse reale de a se adapta mutaţiilor rapide.

Rolul esenţial în crearea unei societăţi bazată pe coeziune îl au sistemele sociale, dar acestea se confruntă cu o serie de probleme cum ar fi: necesitatea de a se adapta pieţei dinamice a muncii, inegalităţilor care totuşi persistă între sexe, schimbărilor de ordin demografic, etc.

Lipsa adaptării şi modernizării sistemelor de protecţie socială reprezintă o potenţială sursă de tensiune socială prin agravarea şomajului, a sărăciei, a excluderii sociale.

Politicile sociale ţin în continuare de competenţa statelor membre, dar o coordonare la nivel comunitar permite atât comparaţia, cât şi o mai bună abordare a problemelor cu care se confruntă sistemele de protecţie socială.

Europa şi sistemele sociale sunt confruntate cu schimbări importante atât de natură financiară, economică, comercială, dar şi sociale şi politice. Acceptarea schimbării accentuează nevoile economiei de investiţii sociale prin intermediul politicilor sociale bine concepute.

În Agendă se subliniază faptul că creşterea economică nu este un scop în sine, ci mai ales un mijloc care permite atingerea unui nivel superior de viaţă. Se va pune accent pe calitate, ca motor al unei economii dinamice şi pe edificarea unei societăţi care să polarizeze integrarea socială, caracterizată printr-un parteneriat, un dialog social şi o participare mai accentuată la toate nivelurile.

Calitatea politicii sociale implică un nivel ridicat al protecţiei sociale, bune servicii sociale accesibile tuturor şi garanţia de a se putea bucura de drepturile fundamentale şi sociale. În Agendă se evidenţiază faptul că politici sociale bune şi politici de ocupare a forţei de muncă sunt necesare pentru a susţine productivitatea şi a facilita adaptarea la schimbare, asigurând totodată tranziţia spre o economie bazată pe cunoaştere.

Calitatea relaţiilor industriale este funcţie de capacitatea de a stabili un consens privitor la mijloacele de a face prevederile Agendei să progreseze în privinţa adaptabilităţii şi modernizării.

Agenda trebuie să se sprijine pe o formă îmbunătăţită de guvernare, ceea ce implică atribuirea unui rol clar şi activ tuturor părţilor implicate pentru a le permite participarea la gestiunea politicilor legate de noua Agendă. Toţi factorii implicaţi, instituţiile Uniunii Europene, statele membre, autorităţile regionale şi locale, partenerii sociali, societatea civilă şi întreprinderile joacă un rol important.

Se subliniază, totodată, rolul activ pe care trebuie să-l aibă Comisia Europeană în susţinerea politicilor statelor membre. Tot Comisia va fi cea care va asigura controlul punerii în practică a Agendei. În cadrul statelor membre, guvernele naţionale şi autorităţile regionale şi locale trebuie să aplice propriile politici pentru transpunerea în practică a Agendei. ONG-urile trebuie să fie activ implicate în elaborarea şi desfăşurarea politicilor de integrare socială şi egalitate a şanselor pentru toţi.

Aşa cum se subliniază în Agendă, toţi factorii implicaţi vor trebui, la timpul potrivit, să joace un rol activ în procesul interactiv şi dinamic implicat de punerea sa în practică.

Dintre mijloacele folosite pentru respectarea acestor priorităţi, pot fi menţionate: 

· metoda deschisă de coordonare – dezvoltată de Consiliile Europene de la Lisabona şi Feira;

· legislaţia – după caz, trebuie adoptate norme pentru garantarea respectării drepturilor sociale fundamentale şi a face faţă noilor provocări; aceste norme pot fi şi rezultatul acordurilor între partenerii sociali la nivel european;

· dialogul social – ca metoda cea mai eficace de modernizare a relaţiilor contractuale, de adaptare a organizării muncii şi de realizare a unui echilibru între flexibilitate şi securitate socială;

· fondurile structurale şi în special Fondul Social European, în calitate de principale instrumente financiare şi comunitare de sprijin al politicilor;

· alte programe – propuse de Comisie în sprijinul dezvoltării noilor politici;

· analiza politică şi cercetarea – menite să susţină punerea în aplicarea a Agendei privitor la politica socială; vor fi întocmite rapoarte regulate privitor la ocuparea forţei de muncă, egalitatea între bărbaţi şi femei, situaţia socială şi relaţiile industriale.

Organismele europene active în domeniul social sunt chemate să-şi aducă o contribuţie importantă în acest sens. Este cazul Fundaţiei europene pentru ameliorarea condiţiilor de viaţă şi de muncă (Dublin), Agenţiei europene pentru sănătate şi siguranţă la locul de muncă (Bilbao), Observatorului european al fenomenelor rasiste şi xenofobe (Viena), Centrului european pentru dezvoltarea formării profesionale CEDFOP (Salonic) şi Fundaţiei europene pentru formare profesională (Torino).

Succesul punerii în aplicare a Agendei va fi condiţionat de adoptarea unor obiective concrete prin recurgerea la toate instrumentele pertinente şi implicând toţi factorii angrenaţi în domeniul social.

În ceea ce priveşte nivelul ocupării forţei de muncă, atingerea valorii de 70% până în 2010 şi creşterea numărului femeilor antrenate în muncă peste valoarea de 60%, în anul 2010 vor fi obiective care vor trebui să ţină cont de nivelele de plecare din statele membre.

Promovarea muncii, a spiritului antreprenorial şi a unei calităţi ridicate a vieţii profesionale constituie punctul central al strategiei. Tuturor grupurilor sociale trebuie să li se asigure accesul la piaţa muncii.

Aşa cum se reliefează în Agendă, strategia europeană pentru ocuparea forţei de muncă trebuie să fie aprofundată şi întărită prin:

· concentrarea eforturilor privind sporirea gradului de ocupare a forţei de muncă şi reducerea deficitului de calificări prin stimularea educaţiei permanente, a educaţiei ştiinţifice şi tehnologice;

· promovarea spiritului antreprenorial şi de creare de noi locuri de muncă;

· stabilirea unor condiţii-cadru şi înlăturarea obstacolelor recunoscute în dezvoltarea sectorului serviciilor, pentru a permite crearea de noi locuri de muncă în sectorul serviciilor;

· acordarea unei mai mari priorităţi egalităţii şanselor prin elaborarea unei abordări globale a adaptabilităţii mâinii de lucru şi a întreprinderilor la noile forme de organizare a muncii şi întărirea contribuţiei tuturor factorilor implicaţi, inclusiv a partenerilor sociali;

· urmărirea reformei economice a pieţei bunurilor, serviciilor şi capitalurilor, întărind coordonarea şi contribuţia lor la o strategie de politică macroeconomică îndreptată spre stabilitate şi pentru întărirea componentei muncă şi ocupare a forţei de muncă, a creşterii şi dezvoltării;

· dezvoltarea şi ameliorarea sistemelor educaţionale şi de formare profesională, cu scopul punerii în aplicare a unei strategii de educaţie permanentă pentru toţi.

Strategia pentru ocuparea forţei de muncă implică o acţiune concertată la toate nivelurile: european, naţional, regional şi local.

Acţiunile prevăzute în Agendă au în vedere: accentuarea procesului de la Luxemburg asupra ocupării forţei de muncă, urmărirea transpunerii liniilor directoare şi a recomandărilor în domeniul politicii referitoare la ocuparea forţei de muncă, integrarea Concluziilor de la Lisabona şi evaluarea strategiei pentru anul 2002:

· întărirea rolului învăţării pe toată durata vieţii; 

· propunerea unei hotărâri privitoare la măsurile de încurajare la nivel comunitar în domeniul ocupării forţei de muncă (art. 129);

· urmărirea evaluării politicilor pieţei muncii prin schimb de experienţă;

· punerea la punct a unui ansamblu de indicatori calitativi şi cantitativi comuni;

· întărirea rolului FSE ca principal instrument comunitar de dezvoltare a resurselor umane;

· susţinerea dimensiunilor locale şi regionale ale strategiei pentru ocuparea forţei de muncă;

· garantarea unei coerenţe şi a unei mai mari sinergii între politicile economice, structurale şi de ocupare a forţei de muncă;

· invitarea partenerilor sociali la o cooperare şi armonizare a activităţilor, la dezvoltarea dialogului şi negocierilor, la iniţierea elaborării – la nivel european – a unor obiective comune pentru acţiunile partenerilor sociali.

În privinţa anticipării şi gestionării schimbării şi adaptarea la noul mediu de lucru se are în vedere punerea la punct a unei abordări pozitive şi active a schimbării, printr-o informare adecvată a întreprinderilor şi lucrătorilor, prin luarea în considerare a consecinţelor asupra ocupării forţei de muncă şi pe plan social a integrării economice şi a pieţei, adaptarea condiţiilor de muncă şi a relaţiilor contractuale la noua economie, pentru a favoriza un nou echilibru între flexibilitate şi securitate.

Aceasta va implica şi mobilitatea profesională şi geografică, modernizarea şi îmbunătăţirea relaţiilor de muncă, ca şi a modului de operare a partenerilor sociali, crearea instrumentelor pentru a preveni şi arbitra conflictele.

Promovarea sănătăţii şi a securităţii muncii reprezintă o garanţie a adaptării adecvate a legislaţiei – în manieră europeană – în lumina noilor cunoştinţe şi a progresului tehnic.

Acţiunile întreprinse, aşa cum se reliefează în Agendă, vor viza:

· întărirea dimensiunii “adaptabilitate” a strategiei pentru ocuparea forţei de muncă;

· lansarea unei proceduri de consultare a partenerilor sociali în ceea ce priveşte modernizarea şi ameliorarea relaţiilor de muncă;

· consultarea partenerilor sociali asupra necesităţii introducerii – la nivel european – a unor mecanisme de mediere, de arbitraj şi conciliere în vederea rezolvării conflictelor;

· adoptarea unor propuneri legislative, în special cele privitoare la statutul societăţii europene, ca şi informarea şi consultarea lucrătorilor;

· simplificarea legislaţiei în domeniul sănătăţii şi securităţii sociale;

· adaptarea şi perfecţionarea legislaţiei existente, luând în considerare jurisprudenţa europeană şi schimbările din sfera muncii;

· promovarea schimburilor de experienţă prin intermediul Reţelei europene pentru organizarea muncii;

· susţinerea iniţiativelor legate de responsabilitatea socială a întreprinderilor;

· invitarea partenerilor sociali la continuarea negocierilor cu privire la organizarea muncii, la dezvoltarea strategiei comunitare în domeniul sănătăţii şi securităţii la locul de muncă.

În legătură cu exploatarea tuturor posibilităţilor oferite de economia bazată pe cunoaştere, dezvoltarea acestui tip de economie trebuie să se facă astfel încât să sporească gradul de ocupare a forţei de muncă.

În Agendă se precizează necesitatea acoperirii deficitului înregistrat în diverse registre de calificări, a discriminărilor bazate pe diferenţa de sex, ca şi nevoia introducerii unor noi forme de organizare a muncii.

Sunt avute în vedere:

· dezvoltarea aspectelor legate de “societatea cognitivă”;

· promovarea colaborării între institutele de cercetare, centrele ştiinţifice, universităţi şi alte centre de învăţământ pentru aprofundarea culturii ştiinţifice a cetăţenilor europeni;

· dezvoltarea resurselor umane;

· promovarea angajării femeilor în domeniul informaticii şi a altor discipline ştiinţifice înalt calificate;

· investiţii în domeniul tehnologiei informaţiilor;

· invitarea partenerilor sociali de a-şi centra atenţia pe noile forme de muncă legate de tehnologia informaţiei.

În domeniul promovării mobilităţii se urmăreşte asigurarea unei reale libere circulaţii a lucrătorilor, înlăturând obstacolele din calea mobilităţii geografice, examinarea necesităţilor economiei bazate pe cunoaştere, punerea la punct a unui sistem pentru susţinerea mobilităţii, inclusiv prin utilizarea noilor tehnologii. Aceasta implică şi o abordare a problemelor practice şi juridice cu care se confruntă lucrătorii în exercitarea acestui drept. Legislaţiile naţionale legate de această problemă trebuie armonizate, ţinând cont şi de evaluarea procesului demografic.

Se propun în acest sens:

· revizuirea Regulamentului nr. 1408/1971 privitor la securitatea socială a muncitorilor străini şi a Regulamentului nr. 1612/1968 privitor la libera circulaţie a lucrătorilor;

· cooperarea între părţile implicate în rezolvarea problemelor juridice ale lucrătorilor;

· revizuirea sistemului de reguli care stau la baza EURES (Serviciul european pentru ocuparea forţei de muncă).

În legătură cu calitatea politicii sociale, o problemă importantă este aceea a modernizării şi îmbunătăţirii protecţiei sociale.

Această acţiune de modernizare şi îmbunătăţire este necesară pentru a răspunde adecvat transformărilor implicate de societatea bazată pe cunoaştere, schimbărilor în structurile sociale şi familiale şi considerării rolului protecţiei sociale ca factor productiv.

Se va urmări adoptarea sistemelor de protecţie socială pentru a face munca mai avantajoasă, pentru a asigura sistemul de pensii, pentru a promova integrarea socială şi a garanta calitatea şi durabilitatea sistemului asigurărilor de sănătate.

Se va avea în vedere, după cum se subliniază în Agendă:

· înfiinţarea unui comitet de protecţie socială;

· analizarea perspectivelor protecţiei sociale pe termen mediu şi lung;

· susţinerea activităţii comitetului de protecţie socială;

· prezentarea unui raport anual privitor la protecţia socială, în baza obiectivelor stabilite la nivel european;

· dezvoltarea unei strânse colaborări cu instituţiile comunitare, cu partenerii sociali şi cu organismele de protecţie socială;

· antrenarea partenerilor sociali în dezvoltarea şi evaluarea contribuţiei lor la modernizarea şi îmbunătăţirea protecţiei sociale.

Un alt aspect abordat de Agendă este cel referitor la promovarea integrării şi participării tuturor la promovarea integrării sociale.

Un obiectiv major este prevenirea şi eradicarea sărăciei şi a excluderii sociale şi promovarea integrării şi participării tuturor la viaţa economică şi socială.

Este necesară o abordare globală a tuturor politicilor de acest gen, educaţia şi formarea profesională jucând un rol deosebit de important în asigurarea competenţelor de bază. De asemenea, se impune un parteneriat viabil la diverse paliere între autorităţile publice, partenerii sociali, ONG-uri şi alţi factori interesaţi.

Metoda de coordonare deschisă propusă la Consiliile Europene de la Lisabona şi Feira (martie, respectiv iunie 2000) va susţine eforturile statelor membre, în cadrul planurilor naţionale de acţiune pentru promovarea integrării sociale. Se vor fixa indicatori, obiective şi mecanisme de evaluare a politicilor şi planurilor.

Acţiunile întreprinse vor viza:

· programe de acţiune specifice;

· fixarea unor obiective cantitative, a unor indicatori şi realizarea unor studii pentru susţinerea metodei de coordonare deschisă;

· lansarea unei consultări între factorii implicaţi pentru promovarea integrării persoanelor excluse de pe piaţa muncii;

· elaborarea unei noi abordări strategice, inclusiv în domeniul educaţiei şi formării profesionale, pentru susţinerea statelor membre;

· evaluarea iniţiativei comunitare EQUAL pentru promovarea integrării sociale;

· luarea în considerare a grupurilor-ţintă vulnerabile, inclusiv a celor cu handicap şi a imigranţilor;

· publicarea unui raport anual privind integrarea socială.

În sensul promovării egalităţii între sexe se are în vedere participarea deplină a femeilor la viaţa economică, ştiinţifică, socială, politică şi civică, ca element fundamental al democraţiei, ca formă de promovare a progresului social şi economic.

Ca mijloace de acţiune se preconizează:

· punerea în aplicare a strategiei comunitare-cadru privind egalitatea între sexe;

· combaterea violenţei manifestate încă împotriva femeilor;

· dezvoltarea şi urmărirea transpunerii în practică, ca şi evaluarea egalităţii între sexe la diverse niveluri, inclusiv în domeniul ştiinţei şi tehnologiei;

· urmărirea aplicării tratamentului egal, reducerea segregării sexuale pe piaţa muncii, reconcilierea vieţii familiale cu cea profesională.

Întărirea drepturilor fundamentale şi lupta contra discriminărilor de orice tip este un alt punct avut în vedere în Agendă. Sunt vizate drepturile sociale fundamentale, ca element de bază al unei societăţi juste, în care este respectată demnitatea umană.

Egalitatea de tratament trebuie să se aplice şi cetăţenilor unor terţe ţări, cetăţeni aflaţi în mod legal pe teritoriul Uniunii Europene, pentru a accentua integrarea în ţările-gazdă.

Acţiunile întreprinse au în vedere:

· adoptarea directivei privind interzicerea discriminării la locul de muncă pe baze rasiale, etnice, religioase, de convingeri politice, pe baza existenţei unui handicap, a vârstei sau a orientării sexuale;

· adoptarea şi punerea în acţiune a programului de acţiune propus pentru lupta împotriva discriminării;

· promovarea unor campanii de sensibilizare în vederea luptei contra rasismului şi xenofobiei;

· propunerea anului 2003 ca An european consacrat persoanelor cu handicap;

· stabilirea Zilei europene referitoare la problemele celor cu handicap;

· organizarea unor consultări a partenerilor sociali cu privire la protecţia datelor personale şi de interes colectiv.

O nouă formă de guvernare presupune participarea directă a tuturor factorilor implicaţi în social pentru a asigura o deplină participare a cetăţenilor la politica socială.

Un alt obiectiv este promovarea calităţii relaţiilor industriale, urmărind ca dialogul social să contribuie în manieră eficace la abordarea cu rezultate pozitive a întregii problematici, să promoveze competitivitatea şi solidaritatea, ca şi un just echilibru între flexibilitate şi securitate.

Se va urmări:

· studiul reprezentativităţii partenerilor sociali la nivel european;

· înfiinţarea unui grup de reflecţie asupra viitorului relaţiilor industriale;

· promovarea interacţiunii dintre componentele europene şi naţionale ale dialogului social prin intermediul unor mese rotunde consacrate unor probleme de interes comun (organizarea muncii, viitorul muncii, noi forme de lucru, etc.);

· revizuirea, împreună cu partenerii sociali, a funcţionării structurilor de dialog social (la nivel interprofesional şi sectorial);

· încurajarea partenerilor sociali în a dezvolta iniţiative proprii, în vederea realizării adaptării la schimbare.

Pregătirea extinderii UE în condiţiile unei dezvoltări economice şi sociale echilibrate reprezintă un alt domeniu de interes.

Acţiunile avute în vedere sunt:

· punerea în aplicare a acquis-ului comunitar, în domeniul social şi al ocupării forţei de muncă în ţările candidate;

· elaborarea şi verificarea coerenţei revizuirilor politicilor de ocupare a forţei de muncă în toate ţările candidate;

· susţinerea procesului de aprofundare a dialogului social şi a organizaţiilor partenerilor sociali din ţările candidate;

· promovarea cooperării dintre organizaţiile societăţii civile din UE şi ţările candidate;

· identificarea problemelor şi nevoilor comune şi pregătirea unei analize globale în domeniul protecţiei sociale;

· integrarea egalităţii sexelor în strategia de preaderare;

· asigurarea participării efective a ţărilor candidate la programele comunitare de acţiune în domeniul social, în cadrul programului de preaderare.

Promovarea cooperării internaţionale implică facilitarea schimburilor de experienţă, în particular cu organizaţiile internaţionale (Consiliul Europei, OECD, Organizaţia Internaţională a Muncii).

Se urmăreşte întărirea dimensiunii sociale a mondializării, prin respectarea normelor fundamentale aplicabile în domeniul muncii şi promovarea unei agende economice şi sociale integrate într-o economie mondială.

Acţiuni preconizate:

· se vor dezvolta cooperări bilaterale pe probleme sociale, în contextul unor acorduri bilaterale;

· statele membre vor fi încurajate să organizeze diverse manifestări privitoare la dimensiunea socială a relaţiilor externe ale UE;

· se va stabili o monitorizare şi un control sistematic al acquis-ului social;

· va fi creat la nivel superior un grup alcătuit din funcţionari din statele membre, cu rolul de a coopera cu Comisia Europeană la aplicarea şi revizuirea – când este momentul – a legislaţiei comunitare;

· vor fi create reţele de inspectori naţionali în domeniul muncii pentru a asigura urmărirea punerii în practică a legislaţiei comunitare, pe baza structurilor existente în domeniul sănătăţii şi securităţii sociale.

La începutul anului 2003 se preconizează organizarea unui forum menit să pregătească analizarea şi revizuirea Agendei, revizuire ce urmează a se realiza în cursului anul 2003.

Noua Agendă socială constituie un “răspuns strategic” la cerinţa de modernizare a modelului social european şi transpunerea în acţiuni concrete a angajamentelor politice luate la summit-ul de la Lisabona.

Această Agendă se inspiră din progresele înregistrate în domeniul social şi al ocupării forţei de muncă în urma precedentelor programe de acţiune socială, impulsionând şi mai mult punerea în aplicare a Tratatului de la Amsterdam.

Prin modernizarea modelului social european se caută garantarea faptului că întărirea reciprocă a politicilor economice şi sociale va fi efectiv optimizată în condiţiile dinamismului schimbărilor.

Atât reformele economice, cât şi cele sociale, vor fi influenţate de noua Agendă, ca element al unei strategii pozitive care reuneşte competitivitatea, inovaţia şi dinamismul, preocuparea pentru sporirea gradului de ocupare a forţei de muncă şi a calităţii acestora şi pentru realizarea coeziunii sociale.

Prin urmărirea realizării Agendei, ţările candidate vor înţelege impactul pozitiv asupra economicului şi socialului al ansamblului cerinţelor în vederea aderării.

Prin Agendă sunt stabilite acţiunile concrete şi propunerile din partea Comisiei Europene, ca şi un cadru strategic, în contextul căruia toate părţile sunt chemate să joace un rol bine definit. Totodată, Agenda mobilizează instrumentele comunitare în vederea realizării în comun de progrese, cu respectarea diversităţii sistemelor şi politicilor din UE.

 

2.2.4. Consiliul European de la Nisa

Consiliul European de la Nisa (decembrie 2000) a aprobat Agenda socială europeană care defineşte, în conformitate cu concluziile Consiliului European de la Lisabona, priorităţile de acţiune concrete până în anul 2005, în domeniul politicii sociale.

În ceea ce priveşte strategia europeană împotriva excluderii sociale şi a tuturor formelor de discriminare, Consiliul European de la Nisa a aprobat obiectivele de luptă împotriva sărăciei şi excluderii sociale care recomandă statelor membre să dezvolte politici care să aibă în vedere aceste obiective.

În legătură cu modernizarea protecţiei sociale, Consiliul European de la Nisa a luat act de rapoartele Grupului constituit la nivel înalt asupra protecţiei sociale a pensionaţilor (“Protecţia socială”) şi ale Comitetului de politică economică privitor la implicaţiile îmbătrânirii populaţiei. S-a adoptat o abordare globală a sistemelor de pensionare.

Pe plan european s-au înregistrat progrese importante în negocierile asupra proiectului de directivă privind informarea şi consultarea lucrătorilor.

Pe 20 decembrie 2000, Consiliul “Ocuparea forţei de muncă şi politică socială” s-a reunit pentru finalizarea dosarului privitor la societatea europeană, aşa cum a recomandat Consiliul European de la Nisa.

Politica socială europeană a jucat un rol deosebit de important în afirmarea puterii economice a Europei datorită elaborării unui model social unic în felul său. Modelul are calităţile de supleţe şi dinamism în ceea ce priveşte răspunsul la schimbările rapide înregistrate în economia şi în societatea europeană.

 

2.2.5. Consiliul European de la Laeken 

În Concluziile la summit-ul de la Laeken (13-15 decembrie 2001) se subliniază că economia UE traversează o perioadă de creştere încetinită şi de incertitudine, ca urmare a unui proces general de încetinire şi a scăderii cererii.

După analiza situaţiei economice în UE, se precizează că, la summit-ul de la Barcelona (15-16 martie 2002) se vor analiza progresele realizate în sensul atingerii obiectivului strategic fixat la Lisabona, acela de a deveni până în 2010 o economie bazată pe cunoaştere, cea mai competitivă şi dinamică din lume, cu un nivel ridicat de ocupare a forţei de muncă şi de coeziune socială. Se subliniază necesitatea reformelor structurale hotărâte la Lisabona şi la Stockholm. Vor trebui utilizaţi indicatorii structurali pentru evaluarea progreselor şi pentru concertarea acţiunilor de întreprins.

După Consiliul European de la Stockholm s-au obţinut progrese referitoare la diferite puncte ale strategiei de la Lisabona. După 30 de ani de dezbateri s-a ajuns la un acord privind societatea europeană. Adoptarea unei serii de indicatori structurali economici şi sociali, inclusiv în domeniul calităţii locurilor de muncă, de luptă împotriva sărăciei şi excluziunii sociale, ca şi a unor indicatori-cheie pentru dezvoltarea durabilă, va furniza o viziune mai clară asupra performanţelor fiecărui stat membru al UE.

Primul obiectiv al strategiei europene privind ocuparea forţei de muncă este atingerea – până în 2010 – a nivelului de 70% de ocupare a forţei de muncă, convenit la Lisabona.

S-a convenit ca înaintea fiecărui summit de primăvară să se întrunească un summit social.

Consiliul a aprobat acordul la care s-a ajuns privitor la liniile directoare pentru ocuparea forţei de muncă pentru 2002 şi recomandările individuale adresate statelor membre.

În privinţa concretizării modelului social european, al legislaţiei sociale, Consiliul European a remarcat acordul politic între Consiliu şi Parlamentul European privitor la directivele “informare-consultare a lucrătorilor” şi “protecţia lucrătorilor în caz de insolvabilitate a angajatorului”. S-a insistat asupra prevenirii şi rezolvării conflictelor sociale, ca şi a conflictelor sociale transnaţionale.

Consiliul a încurajat Comisia să stabilească un cadru de orientare pentru ajutoare de stat acordate întreprinderilor însărcinate cu servicii de interes general.

S-a subliniat importanţa luării în considerare a principiului egalităţii sexelor în orientările de politică economică şi în parteneriatul euro-mediteranean şi s-a pus accentul pe definirea unui ansamblu de indicatori comuni privind integrarea socială.

Consiliul European de la Laeken a luat act de acordul politic privind extinderea coordonării sistemelor de securitate socială la cetăţenii unor terţe ţări şi a invitat Consiliul să ia, cât mai repede, măsurile necesare.

Corelarea pensiilor, durabilitatea sistemelor de pensii, ca şi modernizarea lor au stat în atenţia summit-ului. S-a solicitat o abordare similară pentru pregătirea raportului privind asistenţa acordată vârstnicilor. O atenţie deosebită va trebui să fie acordată impactului integrării europene asupra sistemelor de îngrijire a sănătăţii în statele membre. 

 

 

3. PROTECŢIA SOCIALĂ ÎN CONTEXTUL EXTINDERII UE

 

Regimurile de protecţie socială fac parte integrantă din modelul social european. Nicăieri, în afara Uniunii Europene, sistemele de protecţie socială nu au influenţat atât de mult edificarea societăţii, economia şi viaţa cetăţenilor. Societatea a creat sisteme colective pentru ajutorarea persoanelor aflate în situaţie de necesitate. Statele membre au adoptat soluţii instituţionale diferite, dar obiectivele urmărite sunt aceleaşi.

Comisia Europeană menţine un dialog permanent cu ţările candidate, întrucât sistemele de protecţie socială stabile, puternice nu sunt numai reflexia unor anumite valori ale societăţii, ci şi un element care contribuie la progresul economic. 

Similitudinea problemelor cu care sunt confruntate statele membre ale UE justifică progresele realizate în cooperarea la nivel european.

În ultimii ani, viitorul securităţii sociale a făcut obiectul unei vaste dezbateri, implicând statele membre şi instituţiile comunitare. În termeni de obiective politice, abordarea de la Lisabona a permis determinarea cu claritate a direcţiei pe care trebuie să o adopte politica de protecţie socială.

Va fi pusă în aplicare o întreagă serie de sisteme de evaluare a protecţiei sociale în diferite ţări candidate. Rezultatele vor fi deosebit de importante în cadrul strategiei de preaderare.

Dreptul la egalitatea de tratament şi la nediscriminare constituie unul din principiile fundamentale şi una din valorile comune ale procesului de integrare europeană. Egalitatea în faţa legii şi protecţia tuturor cetăţenilor împotriva discriminării sunt esenţiale pentru buna funcţionare a societăţilor democratice.

Lucrările referitoare la un program de acţiune comunitară destinat luptei contra discriminării în perioada 2000-2006 au demarat la Bruxelles în decembrie 2000. Comitetul însărcinat cu execuţia programului şi statele membre ale UE au convenit ca măsurile propuse de Comisia Europeană să fie bază de lucru pentru activităţile de luptă împotriva discriminării.

Extinderea reprezintă probabil cea mai importantă provocare căreia trebuie să-i facă faţă UE la începutul secolului al XXI-lea. Această extindere deschide perspectiva fondată pe idealuri şi valori comune ale continentului european.

Modelul social european se bazează pe justiţie, pe participare, pe dialog social şi pe toate mecanismele care întemeiază solidaritatea socială şi sunt elemente-cheie pentru creşterea productivităţii.

Eforturile întreprinse de ţările candidate în vederea aderării stau dovadă a ataşamentului lor la valorile democratice şi sociale pe care se fondează UE.

Ţările candidate la aderare vor trebui să integreze această dimensiune socio-economică în momentul aderării efective. Aceasta presupune ca ele nu numai să pună în practică legislaţia UE, dar să se pregătească să joace un rol activ în cooperarea în cadrul UE în domeniul social, pentru o optimă utilizare a Fondului Social European şi aplicare a mecanismelor de coordonare care stau la baza liberei circulaţii a lucrătorilor. Aceasta va necesita un efort concertat din partea guvernelor ţărilor candidate la aderare, dar şi a angajatorilor, sindicatelor şi a societăţii civile.

De la începutul procesului de extindere, Direcţia generală pentru ocuparea forţei de muncă şi afaceri sociale din cadrul Comitetului pentru Ocuparea forţei de muncă – înfiinţat prin Titlul VIII, art. 125 şi 130 al Tratatului de la Amsterdam –, comitet care funcţionează în UE, a susţinut în mod activ ţările candidate la aderare prin negocieri politice şi asistenţă financiară disponibilă în cadrul strategiei de preaderare.

Dialogul şi concertarea acţiunilor reprezintă elemente centrale ale modelului social european. Comisia Europeană are rolul de a promova dialogul social şi ca acesta să prevadă consultarea partenerilor sociali europeni asupra tuturor iniţiativelor în domeniul social. Modelul social nu poate fi construit sau nu poate evolua fără existenţa dialogului.

 

x

x x

 

În martie 2001, Direcţia generală pentru ocuparea forţei de muncă şi afaceri sociale a publicat al doilea raport anual privitor la situaţia socială în Europa. Acest raport prezintă o analiză calitativă şi cantitativă a tendinţelor sociale observate în Europa, acordând o atenţie deosebită calităţii vieţii cetăţenilor europeni. Începând cu summitul de la Lisabona şi cu adoptarea Agendei de politică socială la Consiliul European de la Nisa, noţiunea de calitate se menţine în centrul atenţiei UE.

În cadrul Conferinţei organizate pe 21 mai 2001, de Comisia Europeană, cu privire la Agenda socială europeană, s-a accentuat importanţa modernizării modelului social european în contextul mondializării, maniera în care poate fi îmbogăţită dimensiunea socială a mondializării, necesitatea afirmării unei guvernări care să se bazeze pe parteneriate de tip nou între organizaţii internaţionale, ca şi între partenerii sociali. În toate instanţele internaţionale, forurile europene subliniază că o creştere economică durabilă nu se poate realiza fără coeziune socială. Orientările strategice de la Lisabona şi Agenda socială sunt cu atât mai actuale cu cât perspectivele economice s-au înrăutăţit, în special după atentatele din 11 septembrie 2001 din SUA.

În iunie 2001, fiecare stat membru a întocmit câte un plan de acţiune naţional – extins pe perioada a doi ani – vizând combaterea sărăciei şi excluziunea socială, pe baza unui cadru comun, întemeiat pe obiectivele fixate prin summit-ul de la Nisa.

Tot în luna iunie 2001 s-a desfăşurat, la Bruxelles, Consiliul “Ocupării forţei de muncă şi afaceri sociale”, unde s-a ajuns la acorduri politice privind:

· informarea şi consultarea lucrătorilor;

· măsuri de securitate şi sănătate legate de expunerea lucrătorilor la riscurile datorate zgomotului;

· modificarea directivei 76/207/CE privind egalitatea de tratament între bărbaţi şi femei în domeniul ocupării forţei de muncă.

A avut loc şi o discuţie generală cu privire la pensii. Consiliul a discutat şi aspectele politice ale Regulamentului nr. 1408 privitor la coordonarea regimurilor de securitate socială.

În octombrie 2001, după analiza planurilor de acţiune naţionale, Comisia Europeană a adoptat pentru prima dată o comunicare la nivel european care descrie şi compară situaţia din diferite state membre în ceea ce priveşte sărăcia şi excluziunea socială (COM 2001 565 final) şi care a servit ca bază a raportului prezentat la Consiliul European de la Laeken (Bruxelles, decembrie 2001).

La summit-ul de la Gand (19 octombrie 2001) s-a reafirmat angajamentul UE de a accelera punerea în aplicare a măsurilor cuprinse în “strategia de la Lisabona”.

Raportul pentru anul 2001 privitor la situaţia socială în statele membre ale UE se axează pe patru mari domenii:

· populaţia;

· condiţiile de viaţă;

· repartizarea veniturilor;

· încrederea în societate şi participarea la viaţa socială.

Analiza este însoţită de un ansamblu de indicatori sociali acoperind practic toate domeniile politicii sociale: economie, demografie, ocuparea forţei de muncă, protecţie socială, venituri şi sărăcie, egalitate între sexe, sănătate şi securitate socială.

Summit-ul social, desfăşurat pe 13 decembrie 2001, a fost axat pe declaraţia comună prezentată de partenerii sociali, în vederea Consiliului European de la Laeken. La 15 ani după lansarea dialogului social la nivel european, summitul a tras concluzii privitoare la dialogul social şi a identificat metodele vizând managementul schimbării, întărirea dialogului social.

Obiectivul declarat al partenerilor sociali, aşa cum este el formulat în declaraţia lor comună, este de a elabora un program de lucru în ceea ce priveşte dialogul social. Acest program vizează perioada până în anul 2002.

“Mutaţiile extrem de rapide de ordin economic şi social reprezintă o realitate care trebuie tratată cu abilitate şi care implică intervenţia guvernelor”, spunea preşedintele Comisiei Europene Romano Prodi, adăugând că pentru a promova o Europă caracterizată prin competitivitate şi coeziune în ajunul extinderii, partenerii sociali vor trebui să joace un rol nou şi hotărâtor.

Declaraţia comună a partenerilor sociali pentru summitul de la Laeken cuprinde: 

· rolul specific al partenerilor sociali în guvernarea europeană;

· îmbunătăţirea integrării concertării tripartite în strategia de la Lisabona;

· o gestionare mai autonomă a dialogului social;

· necesitatea pentru partenerii sociali din ţările candidate de a se pregăti de pe acum pentru aderare.

Summit-ul social de la Laeken a avut o alcătuire similară celui de la Stockholm (22 martie 2001). Din partea Comisiei Europene au participat preşedintele Romano Prodi şi Comisarul european pentru Ocuparea forţei de muncă şi afaceri sociale, din partea Consiliului Uniunii Europene primul-ministru, miniştrii muncii şi afacerilor sociale, ca şi reprezentanţii troicii formate din reprezentanţii guvernelor UE, ai Comisiei Europene şi partenerilor sociali.

Comisia Europeană solicită partenerilor sociali să studieze eventuale măsuri suplimentare cu scopul de a amortiza impactul costurilor sociale, ale adaptărilor. Comisia va pune accent pe iniţiativele de actualizare a competenţelor salariaţilor, în contextul Cărţii Verzi privitoare la responsabilitatea socială a întreprinderilor (publicată în iulie 2000).

În ianuarie 2002 va fi lansat un nou program de acţiune comunitară, vizând încurajarea cooperării între statele membre pentru lupta împotriva excluziunii sociale, plan adoptat deopotrivă de Comisia, Consiliul şi Parlamentul European. Acest plan va permite o înţelegere şi o analiză aprofundate, ca şi o cooperare politică, schimburi de experienţă şi lucru “în reţea” în domeniul sărăciei şi excluziunii sociale.

Uniunea Europeană are, de asemenea, ca obiectiv, dezvoltarea autonomiei persoanelor cu handicap. În acest sens, Comisia Europeană furnizează asistenţă în cadrul intervenţiilor generale ale Fondului Social European (FSE) cu scopul de a favoriza integrarea pe piaţa muncii. În plus, programul EQUAL (2000-2006) prevede acţiuni specifice destinate luptei contra discriminărilor la care sunt supuse persoanele cu handicap.

Programul EQUAL este finanţat de FSE şi are ca obiectiv sporirea numărului şi calităţii locurilor de muncă şi garantarea accesului la aceste locuri de muncă. La ajutorul financiar de 2847 mil. de euro, se va adăuga contribuţia fiecărei ţări. Între 2000 şi 2006 programul EQUAL va asigura legătura dintre anumite regiuni geografice şi cel puţin un parteneriat dintr-o altă ţară. 

Beneficiază de ajutor financiar proiecte-pilot, schimburi de experienţă şi activităţi din domeniul informaţiei. În perioada amintită, UE va aloca 0,4% din bugetul total al FSE pentru proiecte menite să experimenteze elaborarea şi răspândirea noilor forme de organizare a muncii, pregătirea tranziţiei spre o economie şi o societate bazate pe cunoaştere, identificarea abordărilor unor noi domenii şi modernizarea unor metode mai vechi de lucru.

Trei sunt principiile fundamentale care ghidează concepţia asupra unei “mondializări mai sociale”:

1. promovarea unor parteneriate şi a unei “bune guvernări democratice”

2. sublinierea provocării reprezentată de ocuparea deplină a forţei de muncă

3. solidaritatea şi coeziunea socială

Europa se defineşte prin valori ale drepturilor fundamentale. Aşa cum s-a subliniat la Nisa, UE are drept obiectiv promovarea şi integrarea plenară a drepturilor fundamentale în ansamblul politicilor şi acţiunilor sale.

Modelul social european este unul din pilonii unei strategii integrate mai vaste, ale cărei baze s-au pus încă de la Lisabona, s-a subliniat la Bruxelles, cu ocazia summitului social.

În ultimii 4 ani, de când a fost lansată marea strategie europeană pentru ocuparea forţei de muncă s-au creat 10 mil. de noi locuri de muncă, în special în noi sectoare, de tehnologie avansată. Şomajul a scăzut sub 8%, iar inflaţia s-a redus.

Sistemele sociale europene sunt considerate astăzi competitive, cu costuri reale nete comparabile cu cele din SUA, cu o repartizare mai echitabilă a beneficiilor şi cu un nivel asemănător de productivitate. Toate aceste rezultate sunt datorate în principal angajamentului politic al Europei pentru reforme economice şi sociale.

Modernizarea şi reforma pieţelor la nivel naţional şi a sistemelor pieţei muncii, protecţiei sociale, sistemului de pensii, măsurile de combatere a sărăciei reflectă sporirea capacităţii de a gestiona schimbarea.

Un alt factor favorizant au fost îmbunătăţirile relaţiilor industriale. Mai buna guvernare este un deziderat exprimat pe scară largă.

Comisia Europeană încurajează cooperarea între partenerii sociali în probleme legate de pregătirea profesională la nivel european, ca şi iniţiativa de schiţare a unui program multianual pentru dialogul social.

În ciuda progreselor înregistrate, se apreciază că relaţiile industriale sunt încă veriga slabă.

Companiile care investesc în capitalul lor uman, au rezultate mai bune. Se apreciază totuşi că managementul resurselor umane nu este încă la nivelul dorit. Cooperarea eficientă la locul de muncă trebuie îmbunătăţită. S-a apreciat la Bruxelles că unele din întreprinderile şi companiile-simbol ar fi putut fi salvate prin măsuri active luate din timp.

Comisia Europeană a hotărât lansarea unui Document consultativ privind anticiparea şi managementul schimbării, pentru întărirea unei abordări dinamice a aspectelor sociale ale restructurării.

Comisia Europeană îşi propune să respecte integral autonomia partenerilor sociali, ca şi responsabilităţile statelor membre în aplicarea metodei deschise de coordonare în privinţa ocupării forţei de muncă şi a reformelor de politică socială.

La orizontul anului 2010, aşa cum prevede ca obiectiv strategia de la Lisabona, nivelul de ocupare a forţei de muncă trebuie să atingă 70%.

Întrebarea care s-a ridicat cu ocazia summit-ului social a fost privitoare la armonizarea obiectivelor pe termen scurt cu cele pe termen lung, astfel încât să continue investiţia în calitate, în oameni, în locuri şi servicii, în condiţiile schimbării. S-a subliniat că procesul de restructurare este complex, transnaţional, în manieră crescândă, cu proceduri adesea foarte diferite.

La nivel european se apreciază că trebuie creat un climat pozitiv de sprijin, stabilite principii sănătoase şi folosit la maxim bagajul de experienţă pozitivă, trebuie puse în practică idei ale partenerilor sociali.

Pe 15 ianuarie 2002, Comisia va finaliza şi prezenta un document consultativ privitor la managementul schimbării în contextul restructurării.

Importanţa şi dinamismul schimbărilor, care se constituie în tot atâtea provocări pentru societăţile europene, impun creşterea eforturilor de analiză şi reflecţie comune din partea instituţiilor comunitare.

Numai în timpul preşedinţiei belgiene a UE s-au organizat 13 conferinţe pe teme sociale care vizează realizarea obiectivelor pe planul politicii sociale în Uniunea Europeană. Temele conferinţelor acoperă o gamă largă de preocupări şi se înscriu în obiectivele trasate prin Agenda socială şi aprobate la Consiliul European de la Nisa.

